**Ministru kabineta rīkojuma projekta "Par Ministru kabineta 1996. gada 10. aprīļa rīkojuma Nr. 118 "Par vienotu pamatdarbalaiku
valsts pārvaldes iestādēs" atzīšanu par spēku zaudējušu"
sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | 2017. gada 20. aprīļa Valsts sekretāru sanāksmē Valsts kancelejai uzdots sagatavot un noteiktā kārtībā iesniegt izskatīšanai Ministru kabineta sēdē rīkojuma projektu par darbalaiku valsts tiešās pārvaldes iestādēs, paredzot iespēju iestādes vadītājam mainīt iestādes vai tās struktūrvienības darbalaika sākumu un beigas (prot. Nr. 16 19. §) |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabinets 1996. gada 10. aprīlī (prot. Nr. 20  20. §) pieņēma rīkojumu Nr. 118 "Par vienotu pamatdarbalaiku valsts pārvaldes iestādēs" (turpmāk – rīkojums), kas noteica, ka ar 1996. gada 15. aprīli visās valsts pārvaldes iestādēs Latvijā pastāv vienots pamatdarbalaiks – darbadienās no plkst. 8.30 līdz 17.00. Rīkojums pieņemts pirms vairāk nekā 20 gadiem un neatbilst faktiskajai situācijai valsts pārvaldes iestādēs, līdz ar to izstrādāts Ministru kabineta rīkojuma projekts "Par Ministru kabineta 1996. gada 10. aprīļa rīkojuma Nr. 118 "Par vienotu pamatdarbalaiku valsts pārvaldes iestādēs" atzīšanu par spēku zaudējušu" (turpmāk – projekts). Saskaņā ar Valsts pārvaldes iekārtas likuma 17. panta pirmo daļu valsts tiešās pārvaldes iestādes vadītājs organizē iestādes funkcijas pildīšanu un atbild par to, vada iestādes administratīvo darbu, nodrošinot tā nepārtrauktību, lietderību un tiesiskumu. Savukārt minētā likuma 73. panta pirmās daļas 4. punkts noteic, ka publiskas personas orgāns un amatpersona atbilstoši kompetencei var izdot iekšējos normatīvos aktus par pārvaldes lēmuma pieņemšanas procedūru, pārvaldes amatpersonu un citu darbinieku pienākumu pildīšanu, uzvedības noteikumiem, darba aizsardzību iestādē, kā arī citiem jautājumiem, kas attiecas uz iestādes darbību (iekšējie noteikumi). No minētajām tiesību normām izriet, ka iestādes darba organizāciju nosaka iestādes vadītājs, līdz ar to iestādes vadītāja kompetencē ir noteikt iestādes vai tās struktūrvienības darbalaiku. Ievērojot, ka iestādes vadītāja kompetence izriet no Valsts pārvaldes iekārtas likuma (stājies spēkā 2003. gada 1. janvārī), rīkojums (stājies spēkā 1996. gada 10. aprīlī) atbilstoši faktiskajai situācijai un līdz ar Valsts pārvaldes iekārtas likuma un Iesniegumu likuma spēkā stāšanos ir zaudējis aktualitāti. Izstrādājot projektu, tika ņemtas vērā arī darba tirgus tendences, kur arvien vairāk organizāciju, tai skaitā valsts tiešās pārvaldes iestādes, pāriet no darba organizācijas laikposmā no plkst. 8.30 līdz 17.00 uz elastīgākām formām, vienlaikus nodrošinot 40 stundu darba nedēļu normālā darba laika ietvaros. Ievērojot Valsts pārvaldes iekārtas likumu, iestādes vadītāja pienākums ir nodrošināt iestādes darbības elastību, t. i., spēju ātri reaģēt uz ārējās vides (sabiedrības, tautsaimniecības) un iekšējās vides (valsts pārvaldes, valsts pārvaldē nodarbināto) izmaiņām, lai valsts pārvalde būtu gatava pieejamo resursu pārorganizēšanai un valsts pārvaldes efektivitātes celšanai kopumā.Rīkojuma atzīšana par spēku zaudējušu neietekmē kārtību, kādā iestāde pieņem apmeklētājus. Apmeklētāju pieņemšanas kārtību regulē Iesniegumu likums, un saskaņā ar minētā likuma 8. panta pirmo daļu iestāde, ievērojot normatīvajos aktos tai noteiktās kompetences specifiku, nodrošina, ka tā ir pieejama apmeklētājiem. Tādējādi rīkojuma atzīšana par spēku zaudējušu neietekmē iestāžu pienākumu nodrošināt apmeklētāju pieņemšanu pēc iespējas viņiem izdevīgākā laikā. Jau pašlaik valsts tiešās pārvaldes iestādes, ievērojot tām normatīvajos aktos noteiktās kompetences specifiku, strādā atšķirīgu darbalaiku. Atšķirīgs darbalaiks vairumā gadījumu noteikts tādām valsts tiešās pārvaldes iestādēm, kas tiešā veidā nodrošina pakalpojumu sniegšanu iedzīvotājiem. Piemēram, Valsts sociālās apdrošināšanas aģentūras nodaļas Rīgā sāk darbu plkst. 8.30, taču pirmdienās beidz darbu plkst. 19.00, piektdienās – plkst. 15.00, nosakot atšķirīgu darbalaiku arī reģionos. Pilsonības un migrācijas lietu pārvaldes klientu pieņemšanas laiks ir no plkst. 9.00 līdz 16.30, vienlaikus nodrošinot, ka Rīgas 1. nodaļa pieņem apmeklētājus katru darbadienu no plkst. 8.00 līdz 20.00. Uzņēmumu reģistra darbalaiks ir no plkst. 8.30 līdz 17.00, taču vienlaikus Uzņēmumu reģistrs nodrošina apmeklētāju pieņemšanu no plkst. 11.00 līdz 16.00, bet trešdienās līdz plkst. 18.00. Valsts darba inspekcija sniedz konsultācijas un pieņem apmeklētājus no plkst. 8.00, pirmdienās pieņemot apmeklētājus līdz plkst. 18.00. Valsts ieņēmumu dienesta darbalaiks ir no plkst. 8.15 līdz 17.00 (piektdienās līdz plkst. 15.45), bet klientu apkalpošanas centru darbalaiks sākas plkst. 9.00 un beidzas, piemēram, pirmdienās plkst. 19.00. Ievērojot minēto, secināms, ka iestādes, kuras sniedz pakalpojumus iedzīvotājiem, ievērojot Valsts pārvaldes iekārtas likumu un Iesniegumu likuma 8. pantu, jau ir noteikušas tādu darbalaiku un apmeklētāju pieņemšanas laiku, lai apmeklētājiem tas būtu pēc iespējas izdevīgi. Izstrādātā projekta pieņemšana neietekmēs kārtību un laiku, kādā iestādes jau pašlaik pieņem apmeklētājus.Ņemot vērā to, ka darbalaiks iestādēs jau pašlaik tiek noteikts iestāžu iekšējos normatīvajos aktos un ka normatīvie akti paredz pienākumu informāciju par iestādes darbalaiku publiskot internetā, iestādēm sakarā ar rīkojuma atzīšanu par spēku zaudējušu nav nepieciešams atkārtoti grozīt iestādes iekšējos normatīvajos aktos noteikto darbalaiku vai apmeklētāju pieņemšanas laiku.Iestāžu lietvedība tiek organizēta iestādes vadītāja noteiktā darbalaika ietvaros. Pienākums publiskot informāciju par iestādes darbalaiku ir noteikts Iesniegumu likuma 8. panta ceturtajā daļā un Ministru kabineta 2018. gada 25. septembra noteikumu Nr. 611 "Kārtība, kādā iestādes ievieto informāciju internetā" 19. punktā |
| 3. | Projekta izstrādē iesaistītās institūcijas | Valsts kanceleja |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Valsts tiešās pārvaldes iestāžu amatpersonas |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar |
| 3. | Administratīvo izmaksu monetārs novērtējums | Projekts šo jomu neskar |
| 4. | Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts attiecas uz valsts tiešās pārvaldes iestādēm, kurām saglabājas pienākums nodrošināt darba laiku atbilstoši sabiedrības interesēm. Projekts nemaina Iesniegumu likuma 8. pantā noteikto pienākumu nodrošināt, lai apmeklētāji iestādēs tiek pieņemti pēc iespējas viņiem izdevīgā laikā |
| 2. | Sabiedrības līdzdalība projekta izstrādē | Nav attiecināms |
| 3. | Sabiedrības līdzdalības rezultāti | Nav attiecināms |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Projekta izpildē nav nepieciešams iesaistīt institūcijas |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde nav saistīta ar jaunu institūciju izveidi, esošu institūciju likvidēšanu vai reorganizāciju |
| 3. | Cita informācija | Nav |

Anotācijas III, IV un V sadaļa – projekts šīs jomas neskar.

Ministru prezidents Māris Kučinskis

Vizē:

Valsts kancelejas direktors Jānis Citskovskis

993

Burbecka 67082904

Evija.Burbecka@mk.gov.lv